ซีพีออลล์พุ่งไม่หยุดปันผลทั้งหุ้นเงินสด
ซีพี ออลล์ ขยายสาขาเซเว่นอีเลฟเว่น ดันกำไรทะลุ 8,000 ล้านบาท แจกหุ้นปันผลเสริมสภาพคล่องซื้อขาย
22 ก.พ. 2555

ซีพี ออลล์ ขยายสาขาเซเว่นอีเลฟเว่น ดันกำไรทะลุ 8,000 ล้านบาท แจกหุ้นปันผลเสริมสภาพคล่องซื้อขาย
นายเกรียงชัย บุญโพธิ์อภิชาติ รองกรรมการผู้จัดการการเงินและลงทุนสัมพันธ์ บริษัท ซีพี ออลล์ (CPALL) เปิดเผยว่า ปี 2554 มีกำไรสุทธิ 8,007 ล้านบาท กำไรต่อหุ้น 1.78 บาท เพิ่มขึ้น 1,344 ล้านบาท หรือ 20.17% จากช่วงเดียวกันปีก่อนกำไรสุทธิ 6,663 ล้านบาท กำไรต่อหุ้น 1.48 บาท 
สำหรับกำไรที่เพิ่มขึ้น 20% เนื่องจากการขยายสาขาร้านเซเว่นอีเลฟเว่นเพิ่มขึ้นเป็น 6,276 สาขาจาก 5,790 สาขา ในปี 2553 หรือเพิ่มขึ้น 486 สาขา หรือ 8.4% 
นอกจากนี้ อัตราการเติบโตของยอดขายเฉลี่ยต่อสาขาต่อวันของร้านเดิม (ไม่รวมบัตรโทรศัพท์) ในปี 2554 เติบโต 4.8% จากปี 2553 รวมทั้งการบริหารจัดการค่าใช้จ่ายที่ดีขึ้น ส่งผลให้สัดส่วนค่าใช้จ่ายในการขายและบริหารต่อรายได้รวมลดลงจาก 21.4% ในปี 2553 เป็น 21% ในปี 2554
นายเกรียงชัย กล่าวว่า บริษัทจะเพิ่มทุนโดยออกหุ้นสามัญใหม่ 4,493.14 ล้านหุ้น เพิ่มจัดสรรให้กับผู้ถือหุ้นสามัญ โดยบริษัทจะจ่ายปันผลเป็นหุ้นสัดส่วน 1 หุ้นสามัญต่อ 1 หุ้นปันผล และจ่ายเป็นเงินสดหุ้นละ 1.25 บาท รวมเป็นเงินปันผลหุ้น+เงินสด เท่ากับ 2.25 บาท/หุ้น กำหนดจ่ายวันที่ 22 พ.ค. 2555